ELŐTERJESZTÉS

**a Gazdasági és Városstratégiai Bizottság 2018. február 12-i ülésére**

**Javaslat a Kutyapark Egyesület részére történő bérbeadásra**

Tájékoztatom a Tisztelt Bizottságot, hogy a Kutyapark Egyesület Szombathely (9700 Szombathely, Stromfeld Aurél u. 31. fszt. 1., adószám: 18894556, képviseli: Horváth László) azzal a kéréssel fordult Önkormányzatunkhoz, hogy a volt Szabadidő Központ területén az Egyesület által fejlesztett és gondozott füves rész bérleti szerződésének meghosszabbításához járuljon hozzá.

A szombathelyi a 4425/1 hrsz-ú ingatlanból kialakított 4425/10 hrsz-ú, Homok úti ingatlant, mely a SZOVA Zrt. kezelésébe áll, a Kutyapark Egyesülettel 2006. január 1. napjától kezdve bérel.

A Gazdasági és Városstratégiai Bizottság a123/2015.(IV.13.) sz. GVB határozata alapján a 2017. december 31-ig fennállt bérleti szerződés rendelkezései az alábbiak voltak:

- a bérbeadás célja: kutyatanoda működtetése,

- a bérleti díj összege: 62.400,- Ft + ÁFA/év, azaz 79.248,- Ft/év,

- a bérleti díj mértéke évente, az önkormányzat döntésének megfelelő mértékben változik,

- a bérbevevő köteles a területet rendben tartani, gondozni, a szerződés szerinti tevékenység naponta legfeljebb 21 óráig folytatható,

- a bérleti szerződés a szombathelyi 4425/1 és 4425/3 hrsz-ú ingatlanok végleges hasznosításáig tart, de legfeljebb 2017. december 31-ig, mindkét felet két hónapos felmondási idő kikötésével,

- a bérlő az ingatlanon bárminemű fejlesztést, beruházást csak a bérbeadó előzetes írásbeli engedélye alapján végezhet,

- a bérlő a szerződés bármely okból történő megszűnésekor a bérbeadó felé semminemű követeléssel nem élhet, kártérítési igényt nem támaszthat.

Javaslom a Tisztelt Bizottságnak, hogy járuljon hozzá a más célú hasznosításra nem tervezett terület három éves időtartamra történő bérbeadásához az Egyesület részére, amely 2003 novembere óta foglalkozik kutyák és gazdáik fizikai és pszichikai fejlesztésével, képzésével.

A 43/2017.(III.2.) Kgy. sz. határozatában a Közgyűlés – figyelemmel a helyiségbérlet szabályairól szóló 17/2006. (V.25.) sz. önkormányzati rendelet 26. § (3) bekezdésében foglaltakra – úgy határozott, hogy 2017-ben a bérbeadás útján hasznosított önkormányzati tulajdonú helyiségek bérleti díját 10%-kal emeli meg.

Ennek megfelelően a bérleti díj 2017. április 1-től 68.640,- Ft + Áfa azaz 87.173 Ft értékre változott.

A nemzeti vagyonról szóló 2011. évi CXCVI. törvény 5. § (2) bekezdésének a) pontja alapján a törvény által kizárólagos önkormányzati tulajdonban álló vagyonnak minősített vagyontárgyak, a forgalomképtelen törzsvagyonnak részei.

A (3) bekezdés a helyi önkormányzat tulajdonában álló tereket és parkokat ilyen kizárólagos önkormányzati tulajdonú nemzeti vagyonnak, azaz forgalomképtelenné nyilvánította, azonban időszakos hasznosításukat a jogszabály nem tiltja.

A Szombathely Megyei Jogú Város vagyonáról szóló, 2015. március 1. napján hatályba lépett 40/2014. (XII. 23.) önkormányzati rendelet 10. § (2) bekezdése alapján „a forgalomképtelen vagyon tulajdonjogot nem érintő hasznosításáról – amennyiben a vagyontárgy hasznosítására irányuló szerződés időtartama egy évnél több, de a három évet nem haladja meg – a gazdasági és városfejlesztési ügyeket ellátó bizottság dönt.”

Kérem a Tisztelt Bizottságot, hogy a fentiek alapján az előterjesztést megtárgyalni, és a határozati javaslatot elfogadni szíveskedjék.

Szombathely, 2018. február 9.

**/: Dr. Puskás Tivadar :/**

**Határozati javaslat**

**…/2018 (II.12.) sz. GVB határozat**

1./ A Gazdasági és Városstratégiai Bizottság Szombathely Megyei Jogú Város vagyonáról szóló 40/2014. (XII. 23.) önkormányzati rendelet 10. § (2) bekezdése alapján hozzájárul ahhoz, hogy a szombathelyi 4425/10 hrsz-ú, kivett közpark megnevezésű ingatlannak a Kutyapark Egyesület Szombathely (9700 Szombathely, Stromfeld Aurél u. 31. fszt. 1., adószám: 18894556, képviseli: Horváth László) által jelenleg is használt területe az Egyesület részére a SZOVA Zrt. és az Egyesület között 2015. június 10. napján létrejött bérleti szerződésben rögzített feltételekkel, 68.640.- Ft+Áfa, azaz 87.173 Ft értékben kerüljön bérbeadásra 2018. január 1. napjától, 2021. december 31. napjáig.

2. A Bizottság felhatalmazza a szombathelyi 4425/10 hrsz-ú ingatlan kezelőjének, a SZOVA Zrt-nek a vezérigazgatóját, hogy a fenti feltételeket magában foglaló bérleti szerződést a Kutyapark Egyesület Szombathellyel megkösse.

**Felelős**: Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:**  a szerződés megkötésére: 2018. március 15.